**Marie Karsten** (født 12. april 1872 i Christiania, død 11. november 1953) var en norsk interiørarkitekt og formgiver. Hun designet både tekstiler og møbler. Hun var søster av maleren Ludvig Karsten, arkitekten Heinrich Karsten og tekstilkunstneren Kristine (Titti) Karsten.

Marie Karsten var en foregangskvinne innen norsk formgivning. Hun regnes som den første norske kvinnen med fagutdannelse som interiørarkitekt. Gjennom studier ved Den kongelige Tegne- og Kunstskole i Christiania under Herman Schirmer og Harald Olsen fattet hun interesse for såvel norsk folkekunst som den nye jugendstilen som var begynt å gjøre seg gjeldende. Hun dro til England, og studerte i årene 1898-1900 ved the Royal College of Art i London. Fra London bragte hun med seg impulser fra såvel Arts and Crafts-bevegelsen som fra engelsk art nouveau, og hun ble raskt en talsmann for å utvikle norsk brukskunst. I 1901 tok hun initiativet til opprettelsen av Foreningen for anvendt Kunst, som hun ledet gjennom mange år. En tid etter at den foreningen var oppløst, stiftet Marie Karsten sammen med gullsmeden Jacob Prytz organisasjonen Landsforbundet Norsk Brukskunst.

I 1914 fikk Marie Karsten ansvaret for å innrede kunstavdelingen på den store Jubileumsutstillingen på Frogner 1914.

Hun designet et stort spekter av bruksgjenstander for norske produsenter, og arbeidene hennes var representert på flere utstillinger som skulle vise frem det ypperste av norsk design. Blant annet hadde hun tegnet soveromsmøblementer til fem ulike typer rom samt et gulvteppe som ble stilt ut på jubileumsutstillingen i 1914. Hun designet også to jernovner for Kværner Brug som ble satt i produksjon henholdsvis i 1918 og 1919, og stilt ut på Ovnstøperienes landsforenings store utstilling i 1924.

Karsten var aktivt med i organiseringen av Barselhjemutstillingen, en utstilling som viste at morsrollen, kvinnehelse og spedbarnsstell var offentlige anliggender, ikke noe som bare hørte hjemme i den private sfæren. Utstillingen ble først vist i Bøndernes Hus i Kristiania våren 1916, og senere andre steder i landet. Den skulle også bidra til innsamling av penger til å opprette Barselhjem for å trygge mor og barns helse i barseltiden. Barselhjemutstillingens leder var Katti Anker Møller.

Referanser
----------

1. ↑   Artists of the World Online, AKL Online kunstner-ID 00245397[Hentet fra Wikidata]
2. ↑   Store norske leksikon, Store norske leksikon-ID Marie\_Karsten[Hentet fra Wikidata]
3. ↑   Norsk kunstnerleksikon, Norsk kunstnerleksikon ID Marie\_Karsten, besøkt 9. oktober 2017[Hentet fra Wikidata]
4. ↑   KulturNav, KulturNav-ID 6f19c517-6e69-4666-a684-5056fcfe62b4, besøkt 9. oktober 2017[Hentet fra Wikidata]
5. 1 2 3   www.begravdeioslo.no[Hentet fra Wikidata]
6. ↑  Bøe, Alf (1997). «Foreningen Brukskunst». *Kunsthåndverket 1870-1914 : en nasjonal gjenstandskultur blir skapt ; Kunsthåndverk og kunstindustri 1914-1940 ; Kunstindustri og industridesign etter 1940*. Pensumtjeneste. s. 311. ISBN 8213008847.
7. ↑  *Katalog over utstillere i de permanente avdelinger paa Frogner*. Norges jubilæumsutstilling. 1914. s. 251–253.
8. ↑  *Norske ovner i 300 aar : utstilling avholdt av Ovnstøperiernes landsforening*. Industriforbundets annoncebyraa. 1924. s. 29.

Eksterne lenker
---------------

* «(no) Marie Karsten». *Norsk biografisk leksikon*.
* «DigitaltMuseum: Marie Karsten: Møbler i bjerk, og transp...». DigitaltMuseum. Besøkt 22. oktober 2012.
* «DigitaltMuseum: Aksjeinnbydelse fra komiteen bak Barselhjemutstillingen.». DigitaltMuseum. Besøkt 1. februar 2021.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** Historisk befolkningsregister **·** Geni **·** KulturNav
 |